khistorydata/jeongjo-sjw-relations huggingface dataset:
정조 1년
丁酉七月三十日巳時。上御興政堂。大臣請對入侍時。領議政金尙喆。左議政鄭存謙。右議政徐命善。左副承旨鄭民始。記事官鄭東浚。記注官金鳳顯。記事官金勉柱。以次進伏訖。尙喆等曰。夜間寢睡之節。若何。上曰。一樣矣。上曰。卿等之請對。何也。尙喆等曰。臣等。自昨以後。心魂俱悸。慮無所不到。凶徒之潛緣作變。至有昨夜之事。此後安知不復有此等之變乎。再昨之夜。旣不得登時捕捉。徒啓凶徒出入之逕。方來之憂。有不可測。而且所御處所。甚爲淺露。凶徒之寅緣窺覘。便同捷徑。臣等之心。豈欲殿下之一時御於此乎。且今所御之處所。不過祖宗朝只備一時之離宮。本非久御之處所。而又有肅廟朝乙卯五月。侍兩魂殿。移御於慶德宮。及至十一月。又爲移御于昌慶宮之例。伏願殿下。亟降移御之命。以副臣等之望焉。上曰。再昨之變。不過凶徒輩恐動之計。予何動心。而第予所御尊賢閣。甚爲淺露。無堂陛之級內外之分。故予亦有移御之意。而有拘於三年之內。未果矣。旣有乙卯已行之例。當與卿等。更議處之矣。尙喆等曰。自有再昨之變。臣等之心。不敢一息間少弛。不知何樣禍機。藏在何處。凶徒輩接踵而至。在所必然。且有祖宗朝已行之例。固當斷而行之矣。上曰。予所持難者。實有礙於三年之內矣。卿等之請如此。祖宗朝已例。又如此當爲移御矣。尙喆等曰。伏承聖敎。不勝欣幸之至矣。上曰。禮工判。入侍。賤臣承命而出。與禮曹判書蔡濟恭。工曹判書具允鈺。偕入進伏。上曰。禮判進前。濟恭進伏。上曰。再昨之事聞知乎。濟恭曰。略聞大槪。而實是千古所無之變怪。自聞昨夜之變。心寒骨顫。驚懍不可言矣。上曰。注書出去。乙卯移御時日記持入。賤臣承命而出。捧進日記。上謂民始曰。定移御後。幾日移御。考日記以奏。民始考奏曰。五月移御時。則定移御後。四日而移御。十一月則六日而移御矣。上曰。禮判出去。移御日字。使日官推擇以來。上曰。工判進前。允鈺進伏。上曰。昌德宮修理。別無大段處乎。允鈺曰。修理之緊急處。則不過鋪陳牕戶等節。而其他修改處。雖移御後。亦未晩矣。少選。濟恭進奏曰。使日官推擇。則八月初六日。大吉云矣。上曰。移御日字。不甚促迫乎。濟恭曰。考見移御謄錄。則肅廟朝乙卯十一月移御時。亦六日而移御。今此日字。足爲擧行矣。上曰。移御時。凡諸儀注及儀仗節目。與兵判議定後。入侍。可也。仍命退。諸臣以次退出。
정조 1년
丁酉七月三十日未時。上御尊賢閣。藥房副提調。持湯劑入侍時。副提調洪國榮。記事官柳孟養。記注官金鳳顯。記事官金勉柱。醫官慶絢。以次進伏訖。上曰。還御事。卿雖縷縷陳達。而以三年內。終有所未安。不得決定矣。大臣旣已懇請。且有肅廟朝已例。故果已許之矣。國榮曰。今此移御之命。實不勝欣幸。此後則臣等憂懼之心。庶可少弛矣。上曰。日子急迫。修理等節。凡百擧行。必多窘速矣。國榮曰。殿閣大處。春夏幾皆修理。不過鋪陳而已。其他小小頹圮處。雖移御後次次修補。未爲不可。日子雖急。別無苟艱之事矣。上曰。卿往見昌德宮諸修理處以來。可也。國榮曰。差備內諸處。與戶判。亦周視乎。上曰。一體周視。可也。命入湯劑。絢奉湯劑進前。上進御。命退去。諸臣以次出。
정조 1년
丁酉七月三十日申時。上御興政堂。領右相禮判戶判兵判入侍時。領議政金尙喆。右議政徐命善。兼禮曹判書蔡濟恭。戶曹判書鄭弘淳。兵曹判書李徽之。同副承旨李敬養。記事官鄭東浚。記注官金鳳顯。記事官金勉柱。以次進伏訖。上謂尙喆等曰。還御已久。凡諸搬移之節。亦甚難矣。尙喆曰。至以閭閻間言之。移接之時。搬移甚難矣。上謂弘淳曰。卿進去下闕。詳審修理處。而至如鋪陳窓戶。一依傳敎。自明朝始役。而雖一木一石。勿加於傳敎中所書下者。可也。弘淳曰。各處塗排。皆有等分。而一次修理。爲四萬兩云。今番則旣已略略修補。似不必如前多費矣。上曰。略略修補。去其太甚。可也。尙喆曰。一次修理。雖爲四萬之數。而今番則旣已略略修補。似減於此數矣。弘淳曰。孝明殿享官及參奉所居處。當以何處爲之乎。上曰。當以傳敎書下矣。仍命戶判先退。濟恭曰。還御時告由祭。前期二日。宗廟孝明殿。來八月初四日。依例設行。而孝明殿移奉時。亦當有告由之節。還御告由祭。當爲兼告擧行。祝文中。以此使之措辭撰出。徽寧殿延福殿。初三日曉頭還御。告由及移奉告由。亦當兼行於同日。告動駕祭祝文。以此措辭之意。亦爲分付。孝明殿告動駕祭。初六日曉頭行。奉安祭隨時。徽寧殿奉安祭。初三日隨時。延福殿奉安祭。待奉安日。當爲擧行。敢達矣。上曰。依爲之。出擧條濟恭曰。還御時大駕。路由敦化門。旣承下敎矣。王大妃殿惠慶宮中宮殿動駕。以何門擧行乎。上曰。竝以弘化門磨鍊。可也。濟恭曰。徽寧殿延福殿。告動駕祭。以攝行磨鍊乎。上曰。攝行。可也。出擧條濟恭曰。延福殿移奉慶熙宮時。路由何門乎。上曰。亦以弘化門磨鍊。可也。出擧條濟恭曰。延福殿權奉慶熙宮時。自上祗迎處所。稟定。然後可以擧行。故敢達矣。上曰。以興化門外磨鍊。可也。出擧條濟恭曰。孝明殿移奉昌慶宮時。以何門擧行乎。上曰。以弘化門磨鍊。可也。出擧條濟恭曰。王大妃殿惠慶宮還御時。自上祗迎處所。何以爲之乎。上曰。先朝已行之例。考稟。可也。出擧條濟恭曰。自前移御時。內殿陪從。各司一員。有堂上衙門堂郞各一員。宗親每品各二員。侍衛承史各一員。兵曹都摠府。而有前後射隊矣。今番惠慶宮還御時凡節。依此擧行乎。上曰。依此磨鍊。而承史則以分春坊分桂坊磨鍊。可也。出擧條濟恭曰。八月十五日。璿源殿自內酌獻。自臣曹例於初一日稟定。而今番則還御在於十五日之前。稟定一款。何以爲之乎。上曰。此後勿爲磨鍊。可也。出擧條徽之曰。孝明殿移奉于昌慶宮時。延福殿移奉于慶熙宮時。侍衛軍兵。以昨年延福殿移奉昌慶宮時例。磨鍊擧行乎。敢稟。上曰。依爲之。出擧條徽之曰。取考謄錄。則大妃殿中宮殿移御時。侍衛軍兵禁軍四十員。前後射隊四百名矣。今番王大妃殿中宮殿移御時。依此磨鍊擧行。而惠慶宮移次時。侍衛軍兵。與前有異。以幾名磨鍊擧行乎。敢稟。上曰。禁軍二十人。前後牌軍三百名。磨鍊以入。可也。出擧條徽之曰。本曹衛軍貢人。實有難保之弊。各司及各都監下屬輩。不遵別單定式。每當軍丁出用之時。倍加責立。以價代捧。其爲弊端。罔有紀極。此後則各差備軍。毋得自下科外責立。必爲論報本曹。依別單定送。俾無濫徵之弊事。出擧條申飭各司。何如。上曰。所奏是矣。依爲之。出擧條命善曰。每當軍丁出用之時。自下之作弊。罔有紀極。今番則旣有兵判之所奏。而另加嚴飭。俾無濫徵之弊。似好矣。尙喆曰。臣亦欲以此弊之另飭。欲爲仰奏矣。旣有兵判之奏。而大抵衛軍責立。其弊多端。宜加另飭矣。上命書傳敎曰。齋殿從當下敎。而魂殿都薛里及進止長番中官。入接於徽寧殿齋殿。明政殿南月廊出入番中官。入接於繼慶院。享官參奉。入接於徽寧殿。參奉房參奉及孝明殿忠義。入接於桂坊魂殿水剌間。入接於光政門外舊水剌間。典祀廳一依徽寧延福二殿奉安時例爲之。又命書傳敎曰。移還御時。兵曹衛軍之弊。甚於戶曹修理之弊。今番兵曹。另加嚴飭。小則嚴棍懲治。大則草記。雖差備內輸運之軍。非啓下文書。則切勿定送事嚴飭。又命書傳敎曰。今番修理時。掖隷輩如或有不有飭敎。討食貢市人之弊。則戶判隨聞見登時草記。自內亦當有廉察之道。又或現發。掩不以聞之。戶判難免其責。以此預爲嚴飭。又命書傳敎曰。延福殿移奉慶熙宮泰寧殿後。參奉入接于香室。典祀廳移安廳祭官廳。一依孝明殿奉安時例爲之事。分付。又命書傳敎曰。動駕稠疊。各軍門習陣取稟。陵幸前。勿爲入之事。分付各營。尙喆曰。今番移御之時。自多紛擾之端。別無稟定之事。明日次對。停止。似好矣。上曰。停止。可也。仍命退。諸臣以次退出。
정조 1년
丁酉七月三十日戌時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。上曰。修理處皆見之乎。國榮曰。內外殿閣。無不周視。則大處皆已修理。其他未及修改處。今方始役矣。上曰。無窘速之慮乎。國榮曰。少無窘速之事矣。上曰。冊輸運最難。封裹運去之際。易爲致傷。以架子運去乎。國榮曰。好矣。上曰。內外紛撓之際。尤當戒嚴。內外巡邏。各別申飭。可也。國榮曰。當各別嚴飭矣。命退去。諸臣以次出。
정조 1년
丁酉七月三十日初更。上御尊賢閣。坐直承旨入侍時。同副承旨李敬養。記事官鄭東浚。記注官金鳳顯。記事官金勉柱。以次進伏訖。上命書大司憲箚批。又命書傳敎曰。還御時。惠慶宮陪衛分司。明日口傳差出。聞兵曹摠府堂郞。昨年景慕宮移奉時。以分司磨鍊云。今番亦爲依此擧行。又命書傳敎曰。儀仗當省。於大妃殿。又當增於前日。惠慶宮儀仗。金立瓜加一。銀立瓜加一。金粧刀加一。銀粧刀加一。靑蓋加二。交椅及脚踏。以黑漆各一添入事。分付該曹。使之定式施行。仍命退。承史以次退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李敬養坐。注書柳孟養藥院直鄭東浚仕直。事變假注書徐鼎修仕。
정조 1년
徐有防啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 1년
鄭民始。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。答曰。知道。
정조 1년
以司諫安聖彬。獻納沈豐之。正言李夔兪岳柱。執義任觀周。持平鄭淵淳牌不進罷職傳旨。傳于徐有防曰。只推。
정조 1년
傳于李敬養曰。延禧堂昨有下敎。而只窓戶。鋪陳爲之。
정조 1년
傳于李義翊曰。下直守令邊將留待。
정조 1년
鄭民始。以都摠府言啓曰。副摠管金相玉。以今日入直武藝別監軍兵等中日試放事。景福宮晝仕出去之意。敢啓。答曰。知道。
정조 1년
李義翊。以禮曹言啓曰。今秋山陵展謁吉日。以何間推擇乎。敢稟。傳曰。方當還御。公私之費。亦不可不念。此是爲民之意。待下敎擧行。
정조 1년
傳于李義翊曰。還御時。大妃殿以下陪從。皆以分承旨磨鍊。
정조 1년
吏曹口傳政事。以李敬玉李世奭爲分承旨。申景濬爲兵曹分參議。姜世晃爲分兵曹參知。洪樂恒爲分司。金健修趙亨謙爲分兵曹佐郞。呂善亨爲分弼善。
정조 1년
兵曹口傳政事。以李鎭翼李廷壽爲分副摠管。李鎭邦李烒爲分都摠都事。李廷恢徐日輔爲分翊衛。
정조 1년
徐有防。以禮曹言啓曰。延福殿奉安。泰寧殿吉日。孝明殿移奉日移安事。啓下矣。今八月初六日。延福殿奉安吉時。令日官推擇。則申時爲吉云。以此時擧行。何如。傳曰。允。
정조 1년
李義翊啓曰。新除授吏曹參議金夏材。除拜後過三日不爲出肅。依定式推考警責。仍卽牌招察任。何如。傳曰。允。
정조 1년
以吏曹參議金夏材牌不進罷職傳旨。傳于李義翊曰。只推。
정조 1년
傳于徐有防曰。內人入接處。溫堗油芚麤弊不可堪者。改之。可堪者。勿爲改之事。分付。
정조 1년
鄭民始。以御營廳言啓曰。去夜北二營入直哨官五更巡邏時。武德門外鐃鈴亭軍二名。全數闕直。五更栍牌。不得收合。分付兵曹。嚴査重治。何如。傳曰。允。
정조 1년
又以禁衛營言啓曰。去夜二更量。南營入直哨官行巡收栍時。至於武德門軍鋪。則座更軍二名。無端闕直。仍無形影。今當申飭之時。莫重守直處所。如是闕直。其在愼重之道。不可以循例治之。當該官員。知名現告。令兵曹從重科治之意。敢啓。傳曰。知道。
정조 1년
又以訓鍊都監言啓曰。依下敎。御營廳敎鍊官梅潤文。決棍五度。行首敎鍊官河應澄。從重決棍十五度之意。敢啓。傳曰。知道。
정조 1년
又以一所巡廳言啓曰。去夜宮墻外軍鋪十八處中。武德門外軍鋪軍士二名。全數闕直。各營門。更栍收納時。各一箇式不爲收納。莫重更栍。如是疎忽。事甚驚駭。故今方論報兵曹。詳査嚴治之意。敢啓。傳曰。知道。
정조 1년
又以兵曹言啓曰。去夜自本曹別遣將校。摘奸宮城。則武德門搖鈴亭軍士二名。肆然闕直。事極可駭。分軍部將不能檢飭之罪。在所難免。同部將李光進。汰去。何如。傳曰。部將姑勿汰去。本軍係是何處所立乎。詳査以啓。
정조 1년
徐有防。以戶曹言啓曰。方當修理之役。本曹郞廳。不可不備。正郞有闕代。令該曹口傳差出。使之卽日察任。何如。傳曰。允。
정조 1년
吏曹口傳政事。以沈鍷爲戶曹正郞。
정조 1년
徐有防。以成均官員。以同知館事意啓曰。每式年東堂館試。以居齋儒生準三百點者。限五十人定額出榜。自是法例。故趁此館試抄出圓點。準三百點者。只爲二十一人矣。續大典居齋儒生圓點條。有曰。泮製則準五十點。館試則準三百點許赴。小註又有雖未準點。應赴館試者甚少。則五十點以上稟旨許赴之文。故自前式年館試居齋儒生準三百點者。或未滿五十人。則依續大典五十點以上。自本館有草記許赴之例矣。卽今應赴館試者二十一人外。準五十點以上者。亦爲三十七人。今番段置。亦依前例準三百點外。五十點以上者。一體許赴。何如。傳曰。允。
정조 1년
丁酉八月初一日辰時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。自多紛撓。故不得穩寢矣。命讀各司草記。國榮讀奏。命書批答。上曰。聞戶判言。則一番修理所用。爲四萬兩云。果是夥然矣。國榮曰。今番則旣非大修理。所費似不多矣。上曰。大體則前已修理。今者修補。當略略爲之。所入比前半減矣。國榮曰。然矣。上曰。輪對官刑判下直守令邊將入侍。出榻敎命退去。諸臣以次出。
정조 1년
丁酉八月初一日辰時。上御興政堂。訓鍊大將輪對官守令邊將同爲入侍時。訓鍊大將張志恒。左承旨李亨逵。記事官鄭東浚。記注官金鳳顯。記事官金勉柱。戶曹正郞鄭文在。禮曹佐郞金文鐸。兵曹佐郞柳誼。刑曹正郞尹度東。工曹正郞李觀城。高原郡守李萱。柒原縣監宋興錫。熊川縣監李邦祚注文島僉使安得文。於蘭萬戶高命喆。高嶺僉使魚道采。助羅萬戶梅潤文。以次進伏訖。上曰。輪對官進前。戶曹正郞鄭文在進伏。上下詢職掌。文在對曰。歲幣色矣。上曰。有遺在乎。文在對曰。無矣。上曰。本曹異於他司。郞廳果無分掌乎。文在曰。歲幣色別無遺在。而有白常木四十同。常木二十同。貂尾三百張矣。上曰。初曰。無之。末乃曰。有之。且所對數爻。亦多差誤。莫重筵席。前後異對。極爲駭然。戶曹正郞鄭文在汰去。禮曹佐郞金文鐸進伏。上下詢職姓名訖。文鐸不待下詢。徑奏職掌。亨逵曰。筵體何等嚴重。而禮曹佐郞金文鐸。不待下詢。徑先奏達。事體極爲未安。從重推考。何如。上曰。依爲之。出擧條兵曹佐郞柳誼進伏。上下詢職姓名訖。上曰。以昨夜武德門軍士闕直事。有部將汰去之草記矣。本軍係是何處所立乎。誼曰。軍士則自兵曹立之矣。上曰。本曹初不能飭立。末乃歸罪於分軍部將。事甚逕庭。部將姑勿汰去。自本曹更爲詳査草記。刑曹正郞尹度東。工曹正郞李觀城進伏。上下詢職掌所懷訖。命輪對官先退。仍命守令邊將邊進前。高原郡守李萱等進伏。上下詢職姓名履歷訖。上下詢梅潤文曰。以久勤爲之乎。潤文曰。然矣。上曰。爾以執事久勤爲之。則能解陣講乎。潤文曰。頗解矣。上命志恒受講。潤文不能讀。上曰。本營一月兩次能麽兒講。不廢乎。潤文曰。以行首執事之出他。近久廢講矣。上謂志恒曰。無行首執事則廢講乎。志恒曰。似無此理矣。上曰。御將事甚可悶也。仍命書傳敎曰。御將之不事事。豈其昏憒而然耶。又或自處以宿將。以御將之任。爲非已莫可而然耶。不則紀律所關。慢忽何至此甚。將官射講之書啓。已非古例。則校尉之射講能否。亦命書啓。然後始可董飭乎。御營大將具善復遞罷。猶屬兒戲。姑不處分。而該營首執事從重決棍。本營六月久勤一窠勿施事。分付銓曹。命守令邊將先退。上謂志恒曰。潤文之自稱能講。末乃不通。咫尺筵席。奏對不實。只施久勤。勿施之命。於渠寬典。卿出去決棍五度。上謂志恒曰。昌德宮巡邏之路看審乎。志恒曰。昨日往爲看審。則或有閭閻家。犯入於舊路。路多不通。此則不可不撤毁矣。上曰。渠輩能無冤望乎。志恒曰。渠輩搆室於初不可作之處。有何冤望之端乎。且宮墻亦多太低處。從速改築則好矣。上曰。改築處當爲幾間乎。志恒曰。當爲六百餘間矣。上曰。後日次對。各軍門將臣議定後。稟處。可也。仍命退。諸臣以次退出。
정조 1년
丁酉八月初一日申時。上御尊賢閣。藥房副提調持湯劑入侍時。副提調洪國榮。記事官柳孟養。記注官金鳳顯。記事官金勉柱。醫官慶絢。以次進伏訖。絢奉湯劑進前。上進御。國榮曰。政院日記殆近數千卷。輸運時扶持軍多入。而兵曹只以三十名定送。使之一日使役。以此軍。一日內萬無盡運之道。分付兵曹。加定三十名。以爲輸運之地。何如。上曰。當初軍丁下敎。每有自下濫定受價之事。故昨果申飭矣。自本院公事於該曹。以爲加定。可也。命讀兵曹。武德門軍闕直草記。國榮讀奏。上曰。初不申飭於立軍之時。末乃歸罪於分軍部將。事甚苟且矣。國榮曰。立軍卽是兵曹所關。而何必論罪部將乎。命書批答。命退去。諸臣以次出。
정조 1년
丁酉八月初一日戌時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。昌德宮修理所。當爲夜役。而戶曹堂郞。不可不看役。無省記而經夜於闕中。似未安。何以爲之乎。上曰。注書出去。戶曹堂郞及計士員役。姑留看役。各門下鑰事。分付。國榮曰。俄聞訓將言。則昌德宮巡邏路宮墻改築處。爲六百餘間云。此則還御後更爲看審始築。而閭家多有犯入之慮云矣。上曰。從當相議爲之。而閭家犯入。似有怨望。是可悶也。國榮曰。閭家則給其厚價之後。似無怨望之事矣。命讀成均館圓點草記。國榮讀奏訖。命退去。諸臣以次出。
정조 1년
丁酉八月初一日戌時。上御尊賢閣。左副承旨入侍時。左副承旨鄭民始。記事官柳孟養。記注官金鳳顯。記事官金勉柱以次進伏訖。上曰。分注書副望李家煥。以及第書之。旣以分館之後。何以及第書之乎。民始對曰。揀擇坐起。不得爲之則未成分館。故以及第書之云矣。上曰。昨日武德門軍士闕直事。聞之否。民始曰。略聞之矣。上曰。兵曹所立之軍。兵曹佯若不知。只請罪分軍部將。此爲不善爲之事也。民始曰。然矣。臣雖非該房。以分承旨事。有仰達者矣。禮判擧條批答。以分春坊分桂坊擧行事下敎。而吏曹則只依昨年景慕宮例。差出分承旨。何以爲之乎。上曰。分承旨旣已差出。移用於各殿陪從。可也。命書傳敎曰。此後各殿擧動。承旨進去處。皆以分承旨磨鍊定式事。分付。又命書傳敎曰。還御放砲取稟。以依例爲之之意。分付。而欲下敎而未果。別破陣推牌軍。不可一時權減。此後依例排立。如或與前有異。不屬於軍器寺。自該曹草記稟旨事。亦爲。分付。上曰。入直內乘入侍。兼內乘田文顯進前。上曰。先王朝副輦。卽孝廟朝所御雙轎也。今置之於何處乎。文顯對曰。未知置於何處矣。上曰。出問後入奏。文顯承命出問後。回奏曰。方在於外寺云矣。上曰。此轎王大妃殿當御駕。卽爲布裏可也。文顯承命先退。命民始書昌德宮放砲處訖。上曰。此後放砲處所。依此取稟事。分付軍器寺。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐。右副承旨徐有防坐。同副承旨李敬養坐直。注書柳孟養藥院直鄭東浚仕直。事變假注書徐鼎修仕。
정조 1년
李亨逵啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 1년
以司諫安聖彬。獻納沈豐之。正言李夔兪岳柱。執義任觀周。持平鄭淵淳牌不進罷職傳旨。傳于李亨逵曰。只推。
정조 1년
傳于鄭民始曰。時敏堂諸處。衛將次知之處。各別修掃除草。若有不潔之事。衛將當決棍汰去。另加申飭下。雖一物。如有閪失之事。前後衛將當査治。兵判定送郞廳一員。爲先摘奸以奏。仍令眼同修掃。亦勿用軍丁事。分付。
정조 1년
傳于李敬養曰。恭默閤西邊小遮陽。崇文堂窓戶及薍簾。大妃殿惠慶宮寢室蘆簾。
정조 1년
又傳于曰。延禧堂門伍隻。瑤華翠曜桂月蘭香閣房內兺白文席。大廳兺草席。
정조 1년
傳于徐有防曰。宣政殿西月廊補孔。水剌間二間鋪抹樓。毛物庫間作庫間。
정조 1년
傳于鄭民始曰。木一同入之事。分付兵曹。
정조 1년
傳于李亨逵曰。禮兵房承旨入侍。
정조 1년
傳于鄭民始曰。軍兵連爲勞苦。若無前例。軍兵哨數草記稟定事分付。
정조 1년
傳于李敬養曰。軍兵去就。何等重也。而駕前駕後。旣有勿爲磨鍊之敎。則何如是磨鍊乎。知入。
정조 1년
又傳于曰。語雖未暢。不過文字間失。知製敎尹尙東推考。
정조 1년
李義翊。以禮曹言啓曰。明日延福殿移奉時。神轝二座。當爲待令。而卽今司僕寺。只有一座。更無推移之道矣。昨年延福殿奉安時。旣有移用宗廟署所在神轝之例。今番亦依前例。宗廟署所在神轝一座移用事。分付。何如。
정조 1년
又以吏曹言啓曰。今此徽寧殿延福殿移奉時。許多執事。無以推移分排。依前例以文南武。通融塡差以入之意。敢啓。答曰。知道。
정조 1년
吏曹口傳政事。以趙瑍尹坊李壽勛柳薰趙呂善德爲分承旨。
정조 1년
分假注書望。以任長源兪鉉章爲分假注書。
정조 1년
鄭民始。以兵曹言啓曰。動駕在近。本曹侍衛。不可不備員。參議參知佐郞一員未差代。令該曹以在京無故人。口傳差出。以爲備員之地。何如。傳曰。允。
정조 1년
吏曹口傳政事。以金尙集爲兵曹參議。李秉模爲兵曹參知。金翊休爲兵曹佐郞。
정조 1년
李敬養。以兵曹言啓曰。別破陣椎牌軍。不過一時權減。此後依例排立。如或與前有異。不屬於軍器寺。則自該曹草記稟旨事。命下矣。問于該寺。則別破陣名色。依前存焉云。此後動駕時節目中。竝與椎牌軍。而依舊例磨鍊之意。敢啓。傳曰。知道。
정조 1년
李義翊。以春秋館郞廳。以領監事意啓曰。今此還御後。本館所藏實錄。亦當還奉於昌德宮春秋館。令日官推擇則今月十五日爲吉云。以此日擧行。而未還奉前。史官一員。姑令分直。何如。傳曰。允。
정조 1년
李義翊。以成均館官員。以同知館事意啓曰。每式年東堂館試居齋儒生。準三百點者許赴。而或未滿五十人。則依續大典。以五十點以上者。稟旨充額。一體赴試。故今番亦依例許赴之意。草記蒙允矣。東堂設場。在今初四日。而應赴儒生等皆以爲。當此聖敎申飭之下。本無經工。而厭然應試。義所不敢云。本館例給試具。不爲受去。莫重館試。將無以設場。何以爲之。敢稟。傳曰。製儒之不閑經工。何異於講儒之不善作文乎。然則講儒之試製。旣命取自中。而優者則亦何間。以此卽爲曉諭儒生。使之知悉。若於會講日。能爲次栍者。亦令赴試。而亦何必强迫。諸生自量爲之。可也。設場與否。更爲草記。
정조 1년
丁酉八月初二日辰時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。明日延福殿移奉時。自上當爲祗迎矣。處所以何處定奪乎。上曰。以興化門外爲之。以此。分付。國榮曰。奎章閣所藏冊子。旣皆輸去。則堂郞中一人。當看檢藏置矣。上曰。卿進去看檢後。殿內修理。亦爲看審以來。仍命退去。諸臣以次出。
정조 1년
丁酉八月初二日辰時。上御尊賢閣。禮兵房承旨入侍時。右承旨李義翊。左副承旨鄭民始。記事官鄭東浚。記注官金鳳顯。記事官金勉柱。以次進伏訖。上命書傳敎曰。明日徽寧殿移奉延福殿時。禮曹節目冊寶。腰彩轝雖已磨鍊而此是咫尺。只令捧冊寶官對擧奉安。腰彩轝勿爲侍令。以除浮費事。卽爲分付禮兵曹。又命書曰。同副承旨馳詣徽寧殿延福殿奉審後。祭物祭器看審。諸執事進排官。摘奸以來。又命書曰。明日延福殿移奉後奉審時。當先展拜後奉審。而該曹節目。似無展拜節次磨鍊之事。只爲奉審事甚如何。展拜後奉審事。磨鍊儀注。又命書曰。明日徽寧殿奉安延福殿時。自文政殿。由延福殿北墻中門。而丁丑後中門處。如已築墻。則分付戶曹。卽爲通路。又命書曰。旣不躬詣親審。亦無設都監之事。明日徽寧殿奉安及延福殿移奉時。擧行凡事。必多不齊。徽寧殿奉安時。右相祭罷後留在。與禮堂看檢。奉安後復命。延福殿移奉時。依昨年景慕宮移奉時例。領相亦於祭罷後留在。與禮判看檢。而奉神轝時。擧行凡事。俾無窘束之弊事。卽爲。分付。亦令以此意。遣史官傳諭于領右相。上曰。廳注書持此傳敎。傳諭于領右相處。而明日延福殿移奉時。中官及分承旨之看檢。事甚疎率。卿等仍留看審事傳諭。又命書曰。百官行禮時。爲善堂庭狹窄。令禮曹取考太廟位主。移奉此堂時例磨鍊儀注。又命書曰。闕門殿座之例。不必援例。而況闕外祗迎。與闕門殿座有異矣。當初節目。軍兵初不磨鍊。已是不察。追後草記中。混稱入番將官。領率作門排立云者。亦甚矇矓。安知祗迎之在於紅馬木之內外。而只請該營將官領軍乎。該堂推考。又命書曰。還御時孝明殿告動駕祭。不當於四更頭爲之。還御日曉頭。當行親祭。禮房以此知悉。又命書曰。還御時入熙政堂。至孝明殿奉安時。自涵仁亭乘轎。詣明政門外小次。禮曹節目。以此改付標以入。上曰。明日延福殿移奉後展拜時。百官行禮。依例爲之。出榻敎上曰。延福殿明日移奉時及還御時。分承旨口傳差出。榻前定奪上命書曰。此闕旣無笆子前石橋。明日祗迎處所。以備邊司前路爲之。又命書曰。還御日孝明殿移奉時。亦依明日徽寧延福二殿移奉時例。領相與禮曹三堂。進詣魂殿。奉安諸事。冊寶陳列等節。十分致愼。俾無一毫窘束之弊。仍命退。承史以次退出。
정조 1년
丁酉八月初二日未時。上御尊賢閣。藥房副提調持湯劑入侍時。副提調洪國榮。記事官柳孟養。記注官金鳳顯。記事官金勉柱。醫官慶絢。以次進伏訖。上曰。冊子皆整頓而來乎。國榮曰。皆分秩奉置於本閣矣。上曰。殿內修理。幾何爲之乎。國榮曰。姑未半役矣。俄見衛將修掃。則只率六名軍擧行。以此些少之軍。許多修掃。有未及之慮。衛軍若干定給。似好矣。上曰。然則分付定給。可也。命入湯劑。絢奉湯劑進前。上進御。上曰。還御後當爲文臣製述。當設於何處。仁政殿。何如。國榮曰。設行於此殿。似好矣。上曰。次對則熙政堂爲之。講筵則宣政殿爲之好矣。國榮曰。依此爲之則果便好矣。命讀承文院春秋館草記。國榮讀奏訖。命退去。諸臣以次出。
정조 1년
丁酉八月初二日申時。上御尊賢閣。右承旨入侍時。右承旨李義翊。記事官鄭東浚。記注官金鳳顯。記事官金勉柱。以次進伏訖。上命書傳敎曰。明日興化門外祗迎之時。軍兵似當全數磨鍊。而勞軍稠疊。亦甚可悶。以訓禁御三營外入直及訓禁內入直馬步軍。磨鍊於節目。各色標下。亦皆以入直爲之。大將禁將都領。結陣禁軍。當初以入直磨鍊。大是不察。而旣已啓下。依初節目爲之。不必以如是下敎。駕前駕後。更爲磨鍊。以此。分付。又命書傳敎曰。雖闕內擧動。一番擧動。禁軍咸聚。諸衛悉陳則況闕外乎。名以闕外。挾輦軍外。初則無一名軍磨鍊之事。飭敎之後。始乃以不當援之例草記。事之駭然。不但止於做錯之小事。當初做錯委折。問啓。又命書傳敎曰。今番修理時。務從節省。不得不修改處。隨所見這這書下。意在不欲口傳也。畢役後原冊子中存減及近日書下者。又與內外各處所入草單書啓。以防虛實相蒙之弊。又命書傳敎曰。大造殿西溫堗及前退。白紋席爲之。窓戶。補孔。大造殿小廚房等行閣。只廢漏處補孔。塗壁從略爲之。只改張板。勿爲鋪陳。又命書傳敎曰。麗暉堂補孔房及廳。白紋。退則草席。又書傳敎曰。大比不遠。而隨從亦與奴隨從有異。挾冊亦與借述有異。旣停一擧。以示飭勵。今春監試時及文科會試時。以率隨從寫手事及挾冊赴試事。停擧儒生。解停。上命退。承史以次退出。
정조 1년
丁酉八月初二日戌時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。上曰。明日祗迎時。卿當都領結陣。結陣處所。定於何處乎。國榮曰。當於夜晝介結陣云矣。上曰。若依擧動例三嚴出宮。則結陣處雖遠無妨。而旣以單嚴後。以小輿出宮。則夜晝介結陣頗遠。限備邊司東邊大路。結陣可也。國榮曰。兵判初不磨鍊結陣處所。故不得已自臣營定其處所。旣承下敎。當以此擧行矣。上曰。修理時。慮其掖屬之作弊。送人摘奸。則掖屬姑無犯禁。而戶曹下隷縱恣犯禁。亦是夥然云。本曹堂郞不能禁戢之罪。在所難免。國榮曰。堂郞非不禁戢。而下隷之暗自作弊。爲官長者何以盡知乎。命退去。諸臣以次出。
정조 1년
丁酉八月初二日初更三點。上御尊賢閣。右承旨入侍時。右承旨李義翊。記事官鄭東浚。記注官金鳳顯。記事官金勉柱。以次進伏訖。上命書傳敎曰。雖已嚴飭。意或解弛矣。果不違予料。曩日作弊之中。使掖隷姑無犯禁。而身爲統率之地。不能禁戢下隷。縱恣犯禁於嚴法之下。揆以紀綱。極可駭然。況判堂則予所不以此等弊爲慮矣。何不副予意乎。尤甚不韙。然不可以此。輕遞度支重任。戶曹判書鄭弘淳。爲先越俸三等。該郞當待結末嚴處。而作弊之戶曹下隷。卽令刑曹一一査出。移本曹分輕重嚴勘後。竝草記以聞。上命退。承史以次退出。
정조 1년
李敬養啓曰。軍兵磨鍊做錯委折。問啓事。命下矣。問于兵曹。則以爲。闕門外祗迎前例。無以憑考。當初軍兵磨鍊。只遵闕內動駕時例規。此是荒迷不察之失。而及承聖敎。姑覺軍兵之當爲磨鍊。亦無憑準前例。敢以興化門殿座時舊例傍照。仍請今番當用幾哨軍兵。得承下敎。然後欲爲改磨鍊啓下節目伏計矣。聖敎至此。尤不勝惶懔之至云矣。敢啓。傳曰。知道。
정조 1년
以兩司牌招啓辭。傳于李亨逵曰。合啓之闕許久。今則合啓亦玩愒而然乎。兩司諸臺牌招。使之傳啓。
정조 1년
李義翊。以禮曹言啓曰。今此內殿移御昌宮儀註。直入王大妃殿惠慶宮中宮殿之意。敢啓。傳曰。知道。
정조 1년
以文臣製述取稟。傳于李義翊曰。還御昌德後。更爲取稟。
정조 1년
傳于李敬養曰。王大妃殿內官入接處及所屬入接處。窓戶鋪陳。而房內兺修理。
정조 1년
又傳于曰。建極堂勿爲修理。只補孔略略。而簾及遮陽。亦勿擧論。房則白紋席。廳及退。草席。此外切勿擧行。
정조 1년
李義翊。以弘文館言啓曰。本館上番校理臣李儒慶。以延福殿出納大祝。今日晝仕出去之意。敢啓。傳曰。知道。
정조 1년
又以吏曹言啓曰。今丁酉式年文科東堂初試試官。今方擬入。而其中前正郞沈。前持平姜彝正。時無職名。令該曹口傳付軍職。何如。傳曰。允。
정조 1년
吏曹口傳政事。副司果沈姜彝正。
정조 1년
李義翊。以宗親府郞廳。以有司堂上意啓曰。今此昌德宮還御時。內殿陪從宗臣。各殿每品十二員。依例抄啓擧行。而卽今宗臣元數二十七員內。入直享官一員。摠管五員及在喪罷散。衆所共知老病除之。則只是十二員。無以推移備員。何以爲之。。敢啓。傳曰。允。
정조 1년
以文一所試官李鎭衡。二所試官鄭宇淳等牌不進罷職傳旨。傳于李敬養曰。只推。
정조 1년
吏曹口傳政事。奎章閣提學單徐命膺。
정조 1년
吏曹口傳政事。司直徐命膺。今超輔國加資事承傳。
정조 1년
兵曹口傳政事。判中樞府事徐命膺。
정조 1년
兵曹口傳政事。以洪秀輔爲喬桐水使。
정조 1년
傳于李亨逵曰。別監徐重。初因匪類。媒進掖庭。則惟當使役之恪勤。而不但事多不正。頃日下問之時。不以實告。業已洞燭者。亦爲欺瞞。已極陰譎。而今日轎子差備時。失足之狀。尤極無嚴。分付刑曹。卽爲嚴囚。
정조 1년
李亨逵。以刑曹言啓曰。別監徐重卽爲嚴囚事。命下矣。依傳敎。罪人徐重。着枷嚴囚之意。敢啓。傳曰。知道。
정조 1년
又以刑曹言啓曰。作弊戶曹該隷。一一査出。分輕重嚴勘事。命下矣。依傳敎。一一査出。則戶曹使令李泰雲張萬起尹昌祿李厚才金重崗。役人奴太白朴必男丘牛朱守光金福成奴世文奴介老味等。稱以例債。修理契人處。捧賂之狀。旣已遲晩區別。捧賂之多少。取考律文。則律文內。官吏人等。非奉上司明文。因公擅自科斂。所屬財物入已者。計贜。以枉法論。一貫以下杖七十。一貫之上至五貫杖八十。同律云。凡奉制書。直所施行。而違者杖一百。名例云。二罪俱發。以重者論。李泰雲張萬起尹昌祿李厚才金重崗朴必男奴太白等所犯稍重。各杖一百。朱守光金福成奴世文介老味等。所犯稍輕。各杖七十照律。決杖放送之意。敢啓。傳曰。勿爲例杖。箇箇考察。嚴杖後放送。
정조 1년
李敬養。以兵曹言啓曰。今此昌德宮還御時。本曹補把京畿驛馬十五匹。依前例前期逢點之意。分付本道。何如。
정조 1년
大司憲鄭昌順啓曰。臣之向疏所論言路一條。以致諸臺紛紜引避。日煩牌召。久致闕啓。故臣等於日昨。以此自列。槪言非有指斥之意。以示不必深引之義。則臣疏之泛論。可以諒矣。諸臺之引嫌。可以止矣。尙今强引必遞爲期者。誠非臣意慮之攸及。而今日陪班。臣與院臺。亦旣逢見。屢相告誡。以爲旣出之後。不可更引。入闕之後。亦宜詣臺之意。有所酬酢。終不回聽。復煩喉院之請牌。至勤聖敎之誨責。此莫非臣一疏之故。問備之下。益切悚恧。而至於諫院推緘之勘律。諸臺引義。旣緣臣疏。則臣之不可堪論於諸臺。事理則然。以此以彼。臣何敢一刻仍冒於臺次乎。請命遞斥臣職。答曰。勿辭。亦勿退待。
정조 1년
執義任觀周。持平鄭淵淳啓曰。臣等之目下引義。實非得已。長憲向日之疏。雖若汎論。而臣等自恧之私。有不敢冒據。日事違逋。只切惶懍。中間之一再冒出。祗緣義分之爲重。而區區情勢。實難蹲冒。今日入闕。不得傳啓。至煩喉院之請牌。致勤聖敎之誨責。臣等相顧震越。益無所措。至於諫院之推緘勘斷。臣等之罪。旣與諫臣無異。則臣等何敢自同無故。反勘諫臣之推緘哉。私義公體。俱難冒當。以此以彼。其何可一刻仍冒於臺次乎。請命遞斥臣等之職。答曰。勿辭。亦勿退待。
정조 1년
司諫安聖彬。獻納沈豊之。正言李夔兪岳柱啓曰。臣等之目下引義。實非獲已。都憲向日之疏。雖似泛論。臣等愧恧之私。便同箚着。日事違逋。只切惶懍。中間一再冒出。只緣義分爲重。而區區私義。誠難遵據。今日入闕。亦不得傳啓。至煩喉院之請牌。致勤聖敎之誨責。臣等相顧震越。益無所措。至於憲府推緘之勘斷。臣等引義。旣因都憲之疏。則乃以臣等。反勘都憲之推緘。私義公體。俱難冒當。以此以彼。其何可一刻晏然於臺次乎。請命遞斥臣等之職。答曰。勿辭。亦勿退待。
정조 1년
傳于李亨逵曰。以不當引之處義。欲爲處義。已極郞當。則又況旣入闕中。不爲傳啓。又甚未安。大司憲鄭昌順。執義任觀周。持平鄭淵淳。下司諫院推考。司諫安聖彬。獻納沈豊之。正言李夔兪岳柱。下司憲府推考。
정조 1년
掌令金鍾厚疏曰。伏以。臣遙縻匪分。奄及周歲。控辭則徒要恩數。泯默則滋懼慢蹇。無處而可。只自悶隘。不意玆者。伏奉掌令升除之命。舊濫未汰。新榮愈加。臣於是。倍甚驚惶。靡所措躬。伏惟我殿下。勵精圖理。思綜庶務。而爲國之道。莫重官人。雖閒司漫職。考誠旣備。然後增其品秩。猶在難愼。況以臺憲之華要。委之草莽之賤陋。而安坐無事。節次推遷。則豈不爲淸朝之最大闕政。而以臣而言。則從前叨竊。旣以自知不堪。積費辭免。乃令班序有進。材質無改。而忽然冒出。寧有是理。揆之公私。兩無所當。倘蒙日月之明。鑑照及此。則特允所辭。不待臣言之畢也。臣旣新承諭召。須一陳籲。而言貴由中。不尙文飾。玆將短拙之辭。敢布悃幅之懇。伏乞聖上深垂諒察。亟許遞臣職名。仍命永刊朝籍。俾補聖世務實之政。則臣亦與有幸甚。答曰。省疏具悉爾懇。予聞君子量而後入。不入而後量。此愼於辭受之間故也。歷觀前史。儒者之出爲世用者。從古何限。豈皆忽於辭受之意而然哉。蓋量其時之可以出而行道也。是非量而後入者也哉。予之於爾。始授司憲府持平。馳驛而敦召。辭懇則敦勉。冀回爾遐心。而閱歲經月。巽辭愈摯。自顧慙恧。無以爲喩矣。又今陞秩掌憲之後。更上疏本。謙讓冞固。是豈予所望於爾者哉。益知予招徠之意。而若招徠之禮也。然又有自得于中者。爾勿以予言爲臆說也。爾之一向退遜者。實是難愼於量入之致也。果使爾量今日之可入。則爾以讀書之士。豈不欲憤然爲王國之用乎。念及于此。予不覺騂面也。爾且思之。方今國是之靡定。而一帶非所可抗。主勢之猶危。而群孽尙多餘醜。爾雖在於林下。予之常所發歎。想或聞知於爾弟也。如此之時。爾猶如此之邁邁。虛徐之外。良用慨歎也。言由以曲。豈嫌煩複。爾須體小子慇懃之意。恐起登途。以副如渴之望。傳于李敬養曰。此批答。遣史官傳諭于司憲府掌令金鍾厚處。
정조 1년
丁酉八月初三日。記事官姜彙鈺。
정조 1년
禁衛營草記。大駕詣備邊司前路祗迎時。軍兵入直與結陣磨鍊事。傳曰。信地磨鍊。甚爲得當。非如兵曹之疎漏是置。依此節目爲之爲乎矣。侍臣雖不上馬。係是軍中乘馬爲旀。兵馬騎士結陣信地。兵曹亦不磨鍊。尤甚疎漏是如乎。興化門南北幕次。前後從便排立宜當是旀。此是祗迎之故。不可用先後廂之列。以此知悉陣列爲良如敎。
정조 1년
丁酉八月初三日卯時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何以爲之乎。上曰。善寢矣。國榮曰。出宮前當結陣於祗迎所。故臣將領軍先出矣。上曰。出宮時刻幾屆。卽爲出去。可也。上曰。孝明展拜後當出宮。侍衛整齊。一刻入之事。分付。仍命退去。諸臣以次出。
정조 1년
丁酉八月初三日辰時。上詣興化門外。延福殿移奉時。祗迎入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。記事官柳孟養鄭東浚。記注官金鳳顯。記事官金勉柱。以次陪從。上具布裹翼善冠白布袍布裹烏犀帶。乘輿出興泰門。由崇政門。詣孝明殿展拜。仍入殿內奉審訖。還詣泰寧門外乘輿。由崇政門出興化門。詣備邊司前。降輿入幕次。上命書傳敎曰。雖是錯聞之致。傳敎中禁之爲御。不卽提稟。當該承旨推考。上曰。都承旨入侍。國榮進前。上曰。還內時移陳。排立於興化門外東邊。可也。仍命先退。少間。神轝到備邊司前。通禮啓侍外板。上詣板位上。鞠躬祗迎訖。仍詣幕次。上曰。神轝入建明門。卽請外板。可也。少選。通禮啓請外板。上乘輿入興化門。由光順門。詣爲善堂展拜。仍詣殿內奉審訖。還詣光順門內乘輿。由光順門入廣達門。上曰。奎章閣提學徐命膺仍任駕前下敎上詣興泰門內。降輿還內。諸臣以次退出。
정조 1년
丁酉八月初三日未時。上御尊賢閣。藥房副提調持加減心腎湯入侍時。副提調洪國榮。記事官柳孟養。記注官金鳳顯。記事官金勉柱。醫官慶絢。以次進伏訖。絢奉湯劑進前。上進御。上曰。臺諫之一味違牌。是何事也。以都憲泛論之說。作爲引嫌之資。此豈臺體乎。良可慨然。國榮曰。連下飭敎。故俄者皆承牌入來云矣。上曰。舊箕伯。何日入來云乎。國榮曰。今日似當入來云矣。上曰。向日徐命膺罷職時。奎章閣提學。亦在罷職中乎。國榮曰。然矣。上曰。奎章閣提學徐命膺仍任。出榻敎上曰。左副承旨入侍。出榻敎命退去。諸臣以次出。
정조 1년
丁酉八月初三日未時。上御尊賢閣。左副承旨入侍時。左副承旨鄭民始。記事官柳孟養。記注官金鳳顯。記事官金勉柱。以次進伏訖。上命讀成均館館試不得設場草記。命書批答。上曰。注書出去。禮堂退去。右相入侍事。分付。賤臣承命而出。與右議政徐命善進前。命善曰。日間聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命書傳敎曰。右承旨馳詣太廟。右副承旨馳詣文廟。奉審後摘奸。依例擧行。卽爲復命。上曰。喬桐水使。誰可爲之乎。命善曰。未及商量矣。上曰。洪秀輔。何如。命善曰。可爲之人矣。上曰。與具以謙。何如。命善曰。具以謙亦好矣。而屢經兵使之餘。今又除此。則便同驟陞矣。上曰。洪秀輔足可堪任乎。命善曰。爲人安詳。且有氣力。制閫之任無慮矣。上曰。經此則雖南北兵使。可爲之乎。命善曰。非但南北兵使。至於平兵。亦無礙矣。命書傳敎曰。喬桐水使。旣問大臣。毋論啓請窠。口傳擇擬。命善曰。還御後。孝明殿朔望陪祭百官出入時。宣仁門留門。事甚便好矣。上曰。然矣。以此定式。可也。承旨出入。亦由此門無妨矣。民始曰。承旨仕進時。似不可以此門出入矣。上曰。似然矣。命退去。諸臣以次出。
정조 1년
丁酉八月初三日申時。上御尊賢閣。奎章閣提學入侍時。奎章閣提學徐命膺。左副承旨鄭民始。記事官鄭東浚。記注官金鳳顯。記事官金勉柱。以次進伏訖。上曰。國恤之後。與卿初見矣。命膺曰。臣爲職事所縻。因山前亦未得參班。臣分掃地。情理不可言矣。上曰。今年西關年事。何如。命膺曰。淸南淸北。可謂有年。而民情則不知其苖之碩矣。上曰。卿本以春宮舊賓。又有右相。從此可以同休戚矣。命膺曰。臣家偏被恩渥。父子兄弟俱忝華顯。實有滿盈之懼矣。上曰。奎章閣節目。尙未酌成。故待卿久矣。命膺曰。臣以文字。終始事殿下。當效犬馬之勞矣。仍起伏而奏曰。臣久違天陛。願瞻玉色矣。上曰。仰瞻。可也。命膺仰瞻訖。俯伏曰。今日獲覩天顔。玉色比前益加豐潤。不勝慶忭之忱矣。上曰。鑄字今已訖役乎。命膺曰。鑄字則已成。而臣旣遞奎章閣提學。故惶恐不敢運來。置諸別餉庫而來矣。上曰。字數爲幾何。命膺曰。十五萬字矣。上曰。與藝閣所在統計。則爲三十萬字矣。仍命書傳敎曰。我朝鑄字。始成於英廟朝。字凡二十萬。至宣廟朝。重修其數萬字。鑄役成而命陞董事之臣資級。可以仰列朝崇文敎之盛意也。伊後累百有餘年。掌館之臣。抛置不修擧。字樣多漫漶。不得印者久矣。又至先王朝壬辰。命重臣徐命膺重修之。字數多於英廟朝。功猶未就。逮予嗣服。復命重臣。續其重修之事。增其未備之字。凡今幾月而告成。字數摠三十萬餘字矣。可謂倍蓰於始初。重臣前後勤勞。亦可謂不少。從此凡所活印。不特不艱辛。亦可以壽傳我英廟之志事。於幾千百載。豈是等閑勞役之比。況有已例者乎。且此重臣。卽予春宮舊賓。今又爲同休戚之人。而至於要地。予不强勉。其宜置之閑局。前監司徐命膺。特陞判中樞階。以奎章閣提學。使之備予顧問。命膺徑退。上謂民始曰。徐判府何爲而徑退也。民始曰。陞資傳敎之下。似是惶悚。退出陳疏之意矣。上仍命退。承史以次退出。
정조 1년
丁酉八月初三日戌時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。上曰。卿見徐命膺判中樞傳敎乎。國榮曰。伏見矣。上曰。此人以春宮舊賓。年且老矣。不必强勉處於要地。置之閑局。意亦有在。國榮曰。聖意誠好矣。此重臣博學雅正。多識古事。頗優於備顧問。處之奎章之閣。任以一閣之事。則庶可鼓文化而補聖學矣。上曰。鑄字字數至十五萬字之多云。竝其舊字。可爲三十萬字。此後則鑄字宜無苟艱之事。甚幸。國榮曰。藝閣鑄字。全不成樣。每當印冊時。尙患不足矣。今則優可用矣。上曰。我朝鑄字。始於英廟。而試問其始初。則雖以徐命膺之博涉。不能對鑄字之創始。亦是異事。命讀公事訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始病。右副承旨徐有防坐。同副承旨李敬養坐直。注書二員未差。假注書李兢淵藥院直林雲喆仕直。事變假注書張至顯仕。
정조 1년
李敬養。以都摠府言啓曰。今日入直內三廳武兼禁軍及軍兵等。當爲中日習射。而停朝市相値。不得爲之之意。敢啓。傳曰。知道。
정조 1년
事變假注書徐鼎修奉命在外代。以閔孝克。爲事變假注書。
정조 1년
傳于李敬養曰。經費非不念也。而仁政殿明政殿御榻。不可不修改。其令卽爲擧行。
정조 1년
注書柳孟養有頉代。以李兢淵爲假注書。
정조 1년
注書鄭東浚有頉代。以林雲喆爲假注書。
정조 1년
事變假注書閔孝克奉命在外代。以張至顯爲事變假注書。
정조 1년
李敬養啓曰。開城留守兪彦鎬依下敎來待矣。傳曰。入侍。
정조 1년
傳于李敬養曰。靑木六疋入之事。分付戶曹。
정조 1년
李亨逵啓曰。兵曹判書李徽之有稟達事。來詣請對矣。傳曰。右副承旨與兵曹判書入侍。
정조 1년
李義翊啓曰。假注書林雲喆。事變假注書張至顯。時無職名。令該曹依例付軍職。冠帶常仕。何如。傳曰。允。
정조 1년
傳于李敬養曰。騎馬一匹立之。
정조 1년
李敬養。以兵曹言啓曰。前監司徐命膺特陞判中樞事。命下矣。判中樞二窠。輔國判書李益炡沈瑴。今方見帶。依例加設判中樞下批之意。敢啓。傳曰。知道。
정조 1년
又以兵曹言啓曰。依傳敎。武德門搖鈴亭闕直軍捉來。反覆棍問。則雇軍良人金九加金所告內。矣身再昨年分。舊雇軍李太璧爲名人處。買得二名子。而一名則矣身自立。一名則矣身每日雇軍守直矣。至於昨夜。則矣身有故。不得自立。隣居永得爲名漢處給價。使之守直。一名則以自前連爲雇立之私奴。今祥爲名漢。使之守直矣。兩漢皆無端闕直云。而所謂永得者。本以無根之人。不知去處逃走。今祥段。捉來捧招。則所告內。矣身昨日出往他處。不得代立。闕直的實云。取考各人號牌。則九加金段。稱以號牌昨夜移給。永得未及推來。而本是良人云。今祥段。以私奴塡書號牌。而不書主名。故査問。則本以北道之人。流丐入京。十餘年前。投接於貞洞金哥兩班家。已至三年之久。故雖以私奴塡牌。而其實則良人。自金家退出。亦至七年。而今方乞食於闕外近處云矣。大抵本軍所立處。則本曹四堂上。色掌。丘從。次知雇立。而每當番雇價。色丘等。使堂上使令受出。折半則色丘與使令。留作渠輩房中所用。折半則出給雇軍處者。自是流來謬弊。故今此九加金二名折半價。多年次知。每日以五分錢雇立守直。致有此闕直之弊矣。敢啓。傳曰。罪不在部將。自本曹釐正謬例。可也。
정조 1년
又以刑曹言啓曰。雖是此等之類。屢次闕直。而今於供辭。又以父病爲托。此不可尋常處之。各別科治事。命下矣。取考律文。則擅離職役者。笞四十。凡奉制書。有所施行。而違者杖一百。報上不以實者。杖八十。徒二年。名例云。二罪以上俱發。以重者論。罪人李彦好。從重論。決杖八十後。徒二年定配於忠淸道保寧縣。卽爲押送之意。敢啓。傳曰。雖甚駭然。滯囚多日。足償所犯。杖則勿贖。配則分揀。可也。
정조 1년
又以備邊司言啓曰。本司武郞廳金景溓閔致愼。奔走勤仕已滿十五朔。依例六品遷轉事。奉承傳施行。何如。傳曰。允。
정조 1년
又以訓鍊都監言啓曰。依下敎。武藝別監左右番行首三座李益輝等四名。先爲重棍嚴問。則所供內。節目雖五月啓下。申飭禁斷之聖敎。頒下已久。而奎章閣帿布賞格。及昨日所下賞格。不有下敎。依前謬例。果爲分食云。而今此兩件事。皆是已現露者。此外免新等節。必有所犯。一一直告事。連爲嚴棍二十度査問。則更無所犯之意。抵死發明。故其餘別監鄭德重等十九名。重棍十五度嚴問。則所供內。賞格則帿布賞及昨日賞外。更無他犯。而至於免新等節。盧泰昌逃亡之前。皆依前擧行。盧泰昌逃亡之後。果無所犯事納供。故更問於李益輝等處。則以爲。矣身等果非其時行首三座。而盧泰昌逃亡前後免新等事。果如他別監所告事。納供之意。敢啓。傳曰。知道。
정조 1년
又以訓鍊都監言啓曰。犯罪武藝別監族親之在掖隷者。査出事。命下矣。李益輝子宗燁。李重謙弟重連。房斗珍三寸姪道相。申壽大子道寬。余命煥子重泰。女壻金仁禧等。一一査出。而子壻弟姪外。其他族屬。已爲稟定。姑不擧論之意。敢啓。傳曰。知道。竝汰去。
정조 1년
又以禁衛營言啓曰。今八月初六日昌德宮還御後。內外各處入直將官軍兵。當爲移入於時御所矣。延和門入直軍一哨。則哨官率領。移入於建陽門。南營入直軍四十名。則哨官率領。移入於宮墻外西營。別巡邏等事。依前擧行之意。敢啓。傳曰。知道。
정조 1년
又以禁衛營言啓曰。昌德宮宮墻外別巡邏牌將一員。邏卒十名。每於本營日次。別定巡警矣。今此昌德宮爲時御所。宮墻外三軍門例巡及字內別巡。依前擧行。而至於加定別巡邏。依例撤罷之意。敢啓。傳曰。知道。
정조 1년
李義翊。以吏曹言啓曰。再明日孝明殿告動駕祭親行時。典祀官例以奉常正塡差。而正李福徽。以武一所參試官進去。不可不及時變通。奉常正李福徽。今姑改差。其代口傳批擬以入之意。敢啓。傳曰。知道。
정조 1년
李敬養。以都摠府言啓曰。今此昌德宮還御時。寶劍及各殿侍衛。不可不備員。而都摠管蔡濟恭。禮曹判書進。副摠管金相玉。禁軍別將進。副摠管趙圭鎭。武所試官進。侍衛無以推移之道。令政院稟旨變通。仍令該曹口傳差出。以爲及時備員侍衛之地。何如。傳曰。允。
정조 1년
又啓曰。因都摠府草記。今此昌德宮還御時。寶劍及各殿侍衛。不可不備員。而都摠管蔡濟恭。禮曹判書進。副摠管金相玉。禁軍別將進。副摠管趙圭鎭。武所試官進。侍衛無以推移之道。令本院稟旨變通事。允下矣。都摠管蔡濟恭。副摠管金相玉趙圭鎭。竝改差。其代令該曹卽爲口傳差出。何如。傳曰。允。
정조 1년
吏曹口傳政事。以朴宗彦爲奉常正。
정조 1년
兵曹口傳政事。以鄭光漢爲都摠管。魚錫定李在簡爲副摠管。
정조 1년
丁酉八月初四日。記事官姜彙鈺。
정조 1년
刑曹罪人梁萬德期於得情之意。分付道臣。何如。啓目。傳曰。自當有査處之道是置。更待下敎爲良如敎。
정조 1년
丁酉八月初四日卯時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間聖體。若何。上曰。一樣矣。命讀禁衛軍移接草記。國榮讀奏。上曰。延和門入直軍。移接於建陽門。則距卿宿衛之所。遠近。何如。國榮曰。與臣入直處最近矣。上曰。各處修理。務從簡略。或只改鋪陳。或只塗窓戶。初不欲張大。而至於仁政殿明政殿。卽是大朝會處所。御榻丹靑。非但渝色。多有剝落處。此則不可不趁卽修補矣。國榮曰。莫重御座。若是薄陋。則其在觀瞻。豈可顧念經費。不卽修補乎。卽爲分付修改。似好矣。上曰。當傳敎分付矣。命讀各司草記。國榮讀奏訖。命書批答。命退去。諸臣以次出。
정조 1년
丁酉八月初四日辰時。上御尊賢閣。訓將入侍時。訓鍊大將張志恒。右副承旨徐有防。記事官鄭東浚。記注官金鳳顯。記事官金勉柱。以次進伏訖。上曰。訓將進前。志恒進伏。上曰。近來掖隷之習。又漸懈弛。宮掖之事。公傳道說。猶屬餘事。雖以賞格一事言之。曹司別監若受賞。則所謂行首別監。必全數奪去。便成渠房之痼弊。故予於月前。以曹司受賞一匹。則行首例受一戔。定爲節目啓下矣。又於日昨運冊時。以別監輩束卜之勞。賞賜略干木匹。而想必又爲行首之奪去。故招問則初則欺罔。末乃曰。必洞燭。而下問矣。仍以實告。渠輩之不有飭敎。如是恣犯。誠極痛惡。且渠輩互相猜疑。其中善技藝者。則必無數敺打。前後罪犯。不可盡記。而大抵武藝別監。便是一軍。而今卒拘束。故頗有怨望之心。如此之類。不可仍置。行首別監則決棍二十度。其下從輕重決棍汰去。可也。志恒曰。渠輩罪犯旣如此。度數則以三十度決棍。似好矣。上曰。爲先二十度決棍後。捧供草記。仍命先退。上曰。注書出去。徐鼎修入侍。賤臣承命而出。與事變假注書徐鼎修。偕入進伏。上下詢鼎修曰。爾於昨日。領日記往下闕乎。鼎修曰。然矣。上曰。政院使令。有詬辱奉命宣傳官之事云。聞之乎。鼎修曰。臣所目擊矣。上曰。奚爲而然也。鼎修曰。臣適在四仙閣矣。門外有閧鬪之聲。故臣招院隷問之。則答以有市井二三人。忽來作亂云矣。俄而有一人上來廳事。謂臣曰。國綱雖弛。奉命之人。無端詬辱。至發廉探等說。此等下隷。何不操切乎。臣答曰。旣是奉命之人。則何不着公服。雖曰。微行。必有信標。出示可也云爾。則仍不答而去矣。上曰。院隷豈不知宣傳官之面。而且認其廉問之人。故至以廉問等說。詬辱宣傳官。敺打吹螺赤云。紀綱所在。事極寒心。注書何不操切下隷。至於此境乎。事變注書。當處分退去。上下注書雖曰。不知。常時不能檢飭之罪。在所難免。亦當處分。以假注書擬望以入。仍命退。承史以次退出。
정조 1년
丁酉八月初四日午時。上御尊賢閣。開城留守入侍時。開城留守兪彦鎬。左承旨李義翊。假注書李兢淵。記注官金鳳顯。記事官金勉柱。以次進伏訖。上曰。政院下隷之詬辱宣傳官。萬萬可駭矣。渠已知宣傳官之奉命摘奸。而何敢如是乎。義翊曰。事極驚駭矣。上曰。堂后實官。久而復出。其宜事事修擧。而下隷之習。不能檢飭。如此注書。將安用哉。上下注書。竝卽出送。上謂彦鎬曰。松營有何弊瘼乎。彦鎬曰。別無大段弊瘼矣。上曰。軍兵幾何。彦鎬曰。騎士一千二百。步兵四千七百矣。上曰。文風。何如。彦鎬曰。臣於下去後。爲陞補而略有能文者矣。上曰。有爲學問者乎。彦鎬曰。前有師受於故判書李縡者三四人。今皆作故。而此外別無名稱者矣。上曰。山林批答見之乎。彦鎬曰。伏見批旨辭意。委曲勤懇矣。上曰。因予誠淺。山林皆無憣然之意。良可悶也。上曰。向日宮中變怪。卿果詳聞乎。彦鎬曰。雖未詳知。而至今驚懍矣。上曰。予於其時。獨坐此處。而夜色昏黑。雖未能辨其顔貌。形樣則見之。而其揚沙散錢之跡。踏屋破瓦之狀。豈不萬萬凶慘乎。庚戌必雄之欲以火藥爲行凶之計。而亦不敢作變於殿座之地。自古變怪何限。而豈有如是放恣者乎。此非外賊之所可獨爲。必有內應者矣。彦鎬曰。此必凶徒嘗試之計。而罪人尙未斯得。曷勝痛惋乎。義翊曰。此闕未得深嚴。故凶賊有此作變之擧矣。彦鎬曰。昌德宮則果有九重深邃之意。今此移御之擧。實爲幸甚。上曰。今年以後。庶幾人心鎭安。而尙有如此之變怪。豈不可悶乎。世道如此。而朝廷無可恃之人。尤甚可悶矣。上曰。何當還營乎。彦鎬曰。旬間將將母下往矣。上曰。經歷。何如。彦鎬曰。爲人甚安詳矣。上曰。從當更爲召見矣。仍命先退。上命書傳敎曰。同副承旨馳詣社壇奉審後。祭物精備熟設與否。摘奸以來。上曰。使臣先來狀啓。尙未頒布於朝紙乎。義翊曰。昨始頒布矣。上命退。諸臣以次出。
정조 1년
丁酉八月初四日未時。上御尊賢閣。藥房副提調持湯劑入侍時。副提調洪國榮。假注書李兢淵。記注官金鳳顯。記事官金勉柱。醫官慶絢。以次進伏訖。絢奉進湯劑。上進御。國榮曰。俄者兵判請對。有兒房啓辭之命。而直草記衙門。則本無兒房啓辭之例云矣。上曰。稟定者何事云乎。國榮曰。還御時節目中。多有稟達後擧行者云矣。上曰。兵判勿爲啓辭。待下敎入侍。賤臣承命出傳。上曰。政院下隷。旣知宣傳官之奉命。而乃敢詬辱者。豈不痛駭乎。國榮曰。渠以院隷。豈不知奉命之宣傳官乎。事極驚心矣。上曰。下隷之不能檢飭。宜有其罪。注書當處分矣。仍命退。諸臣以次出。
정조 1년
丁酉八月初四日申時。上御尊賢閣。兵曹判書入侍時。兵曹判書李徽之。右副承旨徐有防。假注書李兢淵。記注官金鳳顯。記事官金勉柱。以次進伏訖。上曰。有何稟定者乎。徽之曰。取考謄錄。則甲子乙丑年移還御時。馬兵皆着甲胄。今番亦當依此例爲之乎。上曰。依爲之。徽之曰。禁軍服色則當以白軍服磨鍊乎。上曰。依爲之。徽之曰。孝明殿告動駕祭親行。與朔祭親行有異。侍衛禁軍全數磨鍊乎。上曰。禁軍旣在道中。入直禁軍外。置之。可也。徽之曰。明政殿外祇迎時。侍衛禁軍。亦以入直排立乎。上曰。依爲之。徽之曰。明政門外祗迎處所。與弘化門甚近。弘化門外軍兵。當爲磨鍊排立乎。上曰。置之。可也。徽之曰。中日廳試射放。移設於景福宮矣。還御昌德宮後。孝明殿在於昌慶宮。中日廳則距此甚遠。不必移設於景福宮。何以爲之乎。上曰。古亦有例。依例設行。可也。竝出擧條徽之曰。向日變怪。其爲驚心。何可盡達乎。此必凶徒。嘗試之計。而亦必有內應者。實非尋常之事也。上曰。然矣。而尙無斯得之道。良可痛惋。徽之曰。此實往牒所無之變。而罪人尙未捕得。來頭之憂。有不可勝言。雖還御之後。入直禁軍。使之近地宿衛。似好矣。上曰。禁營軍兵。將置諸近處矣。徽之曰。各軍門入直軍兵。亦豫爲約束。若有不虞之事。使之聽令於禁將。似好矣。上曰。依此爲之果好矣。仍命先退。上曰。訓鍊大將入侍。賤臣承命召入。訓鍊大將張志恒進前。上曰。武藝別監之處於掖庭至近之地。而不畏飭敎。猶此犯罪者。豈不可駭乎。其族屬之在於掖隷者。果已査出乎。志恒曰。其族屬之在於別監者。合爲十餘人。而一一査出。玆以錄來矣。仍讀奏姓名。上曰。族屬中緊切者幾人乎。志恒曰。其子姪娚妺之類。爲七人矣。上曰。武藝別監之汰去者。皆將出代。而不可徒取其技藝。見其爲人。知其根着而後抄出。可也。志恒曰。軍兵中可合於別監甚少矣。上曰。前排中如有可合者。亦爲擇擬好矣。上曰。政院下隷之詬辱奉命宣傳官者。萬萬痛駭。自該曹各別嚴刑。可也。仍命先退。上命書傳敎曰。孝明殿移奉後祭享時。獻官諸執事就位。皆以建福門爲之事。分付。又命書傳敎曰。昌德昌慶闕門。自今日。放砲相値。除標信留門。畢放後還閉。又命書傳敎曰。再明日還御時。禁御兩營留陣。駕入昌德後。與都監軍兵卽爲解嚴事。磨鍊節目。又命書傳敎曰。新薦之後。事事宜皆修擧。而況此院隷之事。雖曰。不知。若能操切。則院隷敢辱奉命宣傳官乎。注書柳孟養鄭東浚罷職。又命書公事判付。上曰。咸鏡監司緘答。姑爲留置於院中。可也。仍命退。諸臣以次出。
정조 1년
丁酉八月初四日酉時。上御尊賢閣。都承旨入待時。行都承旨洪國榮。假注書李兢淵。記注官金鳳顯。記事宮金勉柱。以次進伏訖。上曰。武藝別監事。卿果聞之乎。國榮曰。俄聞於訓將矣。上曰。別監之輩。在於掖庭至近之地。而猶不嚴畏飭敎。亦且容易犯罪。國有紀網。則此輩豈如是乎。予實自愧矣。國榮曰。此等事果由於紀綱之不嚴。不可徒用寬大之道矣。上曰。然矣。上曰。武藝別監。專取技藝。故人物疲劣者。亦多有之。此後則不可徒取其技藝矣。國榮曰。臣意亦如此。故以觀其根着與身手。各別擇差之意。言于訓將矣。國榮曰。戶判有及今稟定事。要臣轉達矣。仍讀奏笏記。上曰。竝依此爲之。好矣。仍命退。諸臣以次出。
정조 1년
丁酉八月初四日戌時。上御尊賢閣。右承旨入侍時右承旨李義翊。假注書林雲喆。記注官金鳳顯。記事官金勉柱。以次進伏訖。上曰。下番翰林進去。奎章閣摘奸以來。勉柱承命出去。上曰。徐鼎修詬辱奉命宣傳官。極爲怪駭矣。仍命書傳敎曰。假注書徐鼎修之縱使下隷。詬辱奉命之宣傳官。敺打吹螺赤之事。萬萬恣妄。爲先汰去。罪豈止此。而重於此之律。猶是不屑如也。此等辱堂陛之流。決不可復玷堂后之望。此後更勿擬望於假注書事。政院知悉。又命書傳敎曰。有未及頒賜處云。今下明義錄。義禁府。左右捕盜廳宣傳官廳武兼宣傳官廳五衛將廳部將廳守門將廳扈衛廳禁軍內入直廳訓禁兩營內入直廳當直。各給一件。又命書傳敎曰。明日受香後。右副承旨馳詣。風雲雷雨壇奉審後。進排官諸執事。摘奸以來。上命義翊讀奏祭報府。上曰。莫重風雲雷雨祭獻官。以武弁塡差。事極未安。以吏曹參判代差。今日內淸齋事。分付。賤臣承命出傳。上曰。掌令金鍾厚疏批持入。賤臣承命持入。上命義翊讀奏。上曰。疏批中量而後之後字落漏。傳諭中亦落漏乎。知入。賤臣承命還奏曰。傳諭則。以原備忘謄出。故似不落漏云矣。上曰。徐龍輔何時入來乎。知入。賤臣承命還奏曰。姑未知何時還來云矣。上曰。玉堂上下番誰也。義翊曰。李在學林蓍喆矣。上曰。玉堂上下番入侍。出榻敎賤臣承命而出。與之偕入進伏。上謂在學曰。數昨變怪。亦聞之乎。在學曰。臣亦聞之。而毛骨俱悚矣。求之往牒。亦所未有。凶逆餘醜。尙未盡鋤。故此等變怪。未必不由於斯。亟允合啓之請。以杜亂萌。臣所望也。上曰。玉堂有何冊子乎。下番出去知入。蓍喆承命還奏曰。玉堂冊子。盡輸下闕。而只有經書正文一件矣。上曰。下番更爲出去。經書正文持入。蓍喆承命持入。上命在學。讀自孟子牛山章。止奕秋章。蓍喆讀自無名指章。止桐梓章。賤臣讀許行章。上曰。注書善讀矣。又命賤臣讀書傳多方篇讀訖。上命退。諸臣以次退出。
정조 1년
行都承旨洪國榮藥院直。左承旨李亨逵齋宿。右承旨李義翊齋宿。左副承旨鄭民始齋宿。右副承旨徐有防齋直。同副承旨李敬養齋直。注書二員未差。假注書李兢淵藥院直林雲喆仕直。事變假注書張至顯仕。
정조 1년
鄭民始。以兵曹言啓曰。依傳敎。李繼興決棍二十度之意。敢啓。傳曰。知道。
정조 1년
又以義禁府言啓曰。明日還御昌德宮時。本府都事。皆以各差備隨駕。而文一二所禁亂都事。武一二所禁亂都事。無以備數。假都事四員。令該曹差出。以爲分排之地。何如。傳曰。允。
정조 1년
又以兵曹言啓曰。依傳敎。武藝別監擬望時。訓鍊都監該掌執事金允執。決棍十五度。新營待令敎鍊官李兌郁李應燁朴再榮禹興疇。各決棍五度之意。敢啓。傳曰。知道。
정조 1년
又以兵曹言啓曰。依傳敎。捉致於義宮小次知李錫祚。査問下闕攔入雜人及阻搪摘奸宣傳官之內人。則所告內。阻搪內人。卽姜尙宮之婢八月。而攔入婢屬。爲二十名云矣。敢啓。傳曰。令前攔入。無或異事而旣以宣傳官傳敎摘奸。則若有一分法綱。名以內人。焉敢成群出來。圍擁奪匿乎。雖某處內人。査得之後。攔入私婢。姑勿論。奪匿內人。當大則刑配。小則重治。焉敢若是之欺隱乎。俄者宣傳官奉命時。私婢二人隱匿之內人。卽刻指名現告。若復以宮家婢子爲言。則該宮任。先爲嚴處。以此更爲分付。
정조 1년
又以兵曹言啓曰。依傳敎。更爲嚴査於於義宮小次知李錫祚處。則更告內。宣傳官摘奸時圍擁奪匿之內人。卽順愛福介玉氷三人。而見捉於捕奸時。二人段。一則壽進宮婢子愛德。一則私婢八月爲名云矣。敢啓。傳曰。知道。